Blokkene i dansk politik eksisterer ikke mere, vurderer TV 2s politiske redaktør, Anders Langballe.

Folketinget åbnede tirsdag, og statsministeren sørgede for at have en nyhed til boligejerne med i sin åbningstale: Ingen nuværende boligejere skal betale mere, end de gør i dag, lød det fra Lars Løkke i åbningstalen.

I blå blok var der i dag udbredt glæde på Christiansborg over regeringens boligskatteudspil. Men faktisk giver det ikke længere mening at tale om blå blok og rød blok, vurderer TV 2s politiske redaktør, Anders Langballe.

De blå partier er godt nok enige om at sætte ejendomsskatterne ned, men Socialdemokratiet fra rød blok er også med på det forslag. Til gengæld er Dansk Folkeparti ligesom dele af rød blok modstander af at sætte topskatten ned - her står Radikale Venstre dog sammen med de øvrige blå partier.

De Radikale er tilbage på rød side, når det gælder udlændingepolitikken, hvor Socialdemokraterne til gengæld er med på stramninger sammen med de blå.

- Blokkene eksisterer ikke mere

Ifølge Anders Langballe er udviklingen først og fremmest et billede på, hvor kaotisk tilstanden er på Christiansborg.

- De her blokke eksisterer ikke mere, hvis man kigger på, hvad de har tilfælles på centrale politiske områder. Det betyder, at der er opbrud i dansk politik, og at alliancer vil opstå på kryds og tværs. Det giver en hel masse uforudsigelighed om, hvad der kommer til at ske i den kommende tid, lyder analysen fra Anders Langballe.

Giver det ikke statsministeren nye muligheder for at manøvrere og gennemføre ting med andre end de blå partier, når nu for eksempel Liberal Alliance truer med et valg, hvis ikke Løkke vil give topskattelettelser?

- Jo, det er rigtigt nok, at han vil kunne lave nogle alliancer på kryds og tværs. Han vil sagtens kunne gennemføre noget af sin 2025-plan sammen med Socialdemokraterne og Dansk Folkeparti. Han vil i hvert fald kunne lave de politiske aftaler. Problemet er bare, at Liberal Alliance ikke vil acceptere det. For hvis de ikke får deres vilje, når det handler om topskat, så vælter Anders Samuelsen regeringen, forudser Anders Langballe.

Han forestiller sig et scenarie, hvor regeringen og eventuel Socialdemokratiet og Dansk Folkeparti laver en aftale om boligskatterne, hvorefter Liberal Alliance vælter regeringen. Den aftale vil efter alt at dømme blive løftet igennem efter et valg, men så bliver det sandsynligvis med Mette Frederiksen som statsminister.

- Det bliver en fantastisk sæson, spår TV 2s politiske redaktør.